钦定古今图书集成/明伦汇编/氏族典/第102卷 > 《廖用贤尚友录》 > 倪闪
## 钦定古今图书集成/明伦汇编/氏族典/第102卷 > 《廖用贤尚友录》 > 倪闪

按《尚友录》：闪字泰夫，沙县人。颖悟嗜学，家饶于赀用，
俭而好施，每出辄以钱自随，遇贫窭，则掷于其家，不
问其知与否。及领乡荐，赴礼闱，在京师，施与不减家
居时，累试弗遇，人嗤之曰：“君日以济贫为事，何屡屈
于春官，岂造物有知耶？”闪闻，益自励。绍兴三年，寇起，
蔓延广东、江西，破汀州，侵县境。官兵获贼，县狱充牣。
闪，以愚民无知，罹于法，日饮食之。明年大饥，道殍相
枕藉，济以糜粥，活者万计。五年赴省，邻人多梦竖旗
里门，书曰“𫗴粥之功。”是岁果魁。特奏名，除宁国府教
授。出私帑刱斋舍，置赡学田，所得俸馀，分贻兄弟姑
妹。秩满，迁广东提干，卒。